text: Kæmpe-bøde for chauffør-fusk
  18 marts 2015 kl. 06.55
  Tungvognscenter Syd fra Sydøstjyllands Politi har haft den store bødeblok frem. Bøden lød på i alt 500.000 kroner, da to ungarske chauffører blev stoppet i en hollandsk registreret lastbil.
  Politiet kontrollerede chaufførernes køre- og hviletider og kunne konstatere, at lastbilen stort set havde kørt uafbrudt i de seneste seks døgn.
  De to chauffører forklarede, at de havde skiftedes til at køre, og at den chauffør, der ikke sad bag rattet, var blevet transporteret videre til næste stop i en minibus med tre sæder, som kunne laves om til en seng.
  Da det imidlertid heller ikke er lovligt, blev de to ungarske chauffører hver forelagt en bøde på 100.000 kroner, mens deres hollandske vognmand fik forelagt en bøde på 300.000 kroner.
  Lastbilen blev torsdag i sidste uge stoppet ved Kolding på Sønderjyske Motorvej.
  